DA Den Europæiske Unions Tidende C 73/26

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og levnedsmidler

(2008/C 73/09)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»BŒUF DE BAZAS«

EF-Nr.: FR/PDO/005/0344/21.04.2004

BOB ( ) BGB ( X )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Institut National de l'Origine et de la Qualité (I.N.A.O.) Adresse: 51, rue d'Anjou F-75008 Paris Tlf. (33) 153 89 80 00 Fax (33) 142 25 57 97 E-mail: info@inao.gouv.fr

2. Sammenslutning:

Navn: Association pour la Défense du Bœuf de Bazas Adresse: 3, Lagrange Est F-33430 Bazas Tlf. (33) 556 25 03 32 Fax (33) 556 25 23 80 E-mail: bazas.elevage@expalliance.fr Sammensætning: producent/forarbejdningsvirksomhed ( X ) andet ( )

3. Produktets art:

Kategori 1.1 — Kød (og slagteaffald), fersk

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn: »Bœuf de Bazas«

4.2. Beskrivelse: Dyr af racen Bazadaise eller Blonde d'Aquitaine eller dyr fremkommet ved krydsning af disse to racer.

Fersk kød: Hele kroppe, halve kroppe, fjerdinger og udskæringer.

Dyrenes slagtealder:

Kvier: mindst 30 måneder — højst 48 måneder

Køer: mindst 36 måneder — højst 108 måneder

Stude: mindst 36 måneder — højst 60 måneder.

Slagtekroppenes kendetegn:

minimumsvægt:

— 300 kg for kvier og køer

— 380 kg for stude

kropsbygning E, U, R

fedningsgrad 3 og 4

ingen afpudsning af slagtekroppe med en fedningsgrad på 3, delvis afpudsning af slagtekroppe med en fedningsgrad på 4

kødets farve: klar rød.

4.3. Geografisk område: Dyrene skal være født, opdrættet, opfedet og slagtet i produktionsområdet »Bazas«, der omfatter:

departementet Gironde

følgende kantoner i departementet Landes: Aire sur Adour, Gabarret, Geaune, Grenade sur Adour, Labrit, Mimizan, Morcenx, Parentis-en-Born, Pissos, Roquefort, Sabres, Sore, Villeneuve-de-Marsan, Mont-de-Marsan og Tartas.

i departementet Lot-et-Garonne og Gers de kantoner, der grænser op til Gironde og Landes:

kantonerne Bouglon, Casteljaloux, Duras, Houeilles, Marmande, Meilhan-sur-Garonne, Mézin og Seyches i Lot-et-Garonne, der grænser op til Gironde og Landes

kantonerne Cazaubon, Nogaro, Riscle og Eauze i Gers, der grænser op til Landes.

For at begrænse transportens indvirkning på kødkvaliteten (dyrevelfærd, begrænsning af stress) og sikre en bedre kontrol af slagtekroppene og den specielle afpudsningsmetode, ligger de slagterier, der er godkendt til at slagte Bazas-kvæg i produktionsområdet. Derved kan slagtekroppenes organoleptiske egenskaber bevares.

4.4. Bevis for oprindelse: Dyret mærkes senest, når det det er 7 dage gammelt, med et godkendt øremærke i hvert øre, og de to øremærker er forsynet med dyrets entydige nationale identifikationsnummer.

Et identifikationsdokument (»pas«) følger dyret til slagteriet. Det indeholder dyrets referencedata (fødselsdato, racekode, dyrets nationale identifikationsnummer m.m.).

I passet er også anført de forskellige opdrætningssteder, hvor dyret er blevet holdt. For hvert opdrætningssted anbringes der en flytningsetiket, som identificerer stedet med et entydigt nummer (de fem første cifre svarer til INSEE-koden for departementet og opdrætningskommunen). Dermed er dyrenes geografiske oprindelse kendt.

På slagteriet mærkes slagtekroppen med et slagtenummer, så man kan finde tilbage til det nationale identifikationsnummer. Slagtekroppen mærkes ved hjælp af levnedsmiddelfarve med logoet »Bœuf de Bazas«. Et nummereret garantibevis, som er forsynet med dyrets nationale identifikationsnummer og dets slagtenummer, ledsager hver hel eller halv slagtekrop eller fjerding, der sælges til en slagter. Kødet sælges i slagterbutikker med eneret eller i særlige diske i supermarkeder. Derudover foretages der kontrol af lagerregnskabet.

4.5. Produktionsmetode: Kvier opdrættes i mindst 30 måneder, mens køer og stude opdrættes i mindst 36 måneder.

Kalvene opdrættes som ammekalve (de dier hos deres mor).

Dyrene er på græs i mindst 7 måneder om året undtagen under udsædvanlige vejrforhold.

Foderet består af græs eller fodermidler, som hovedsagelig er produceret på bedriften, og tilskudsfoder, som er godkendt af Association pour la Défense du Bœuf de Bazas.

Foder under færdigfedning: Formålet med denne firemåneders fase er at færdigfede dyrene, for at slagtekroppene og kødet opnår de optimale kvalitetsegenskaber.

I færdigfedningsfasen eller i hvert fald i de sidste to måneder skal dyret fodres i trug eller med foderrationer.

Under færdigfedningen fodres dyrene med korn eller kornaffald (majs, hvede, byg, triticale, havre, rug m.m.) suppleret med grovfoder (græs, hø) og/eller rod- og knoldplanter.

Producenten skal tilpasse rationen efter dyrets biologiske udvikling og ædelyst. I den forbindelse er det tilladt at udfodre majs- og/eller græsensilage, uden at det dog må overstige 50 % af foderrationens tørstof, som supplement til det korn, som skal udgøre foderrationens energigrundlag.

Som supplement til kornet er det tilladt at udfodre foderkager (hovedsagelig soja- og hørfrøkager).

Traditionelt produceres over 70 % af foderet på bedriften, dvs. over 90 % af det foder, som et kreatur æder i sin levetid.

Modning af kødet: mindst 10 dage.

4.6. Tilknytning:

Særligt kendetegn:

På grund af områdets kystklima (milde vintre, hyppig nedbør fordelt over hele året, mange soltimer) kan græsningsarealerne udnyttes som naturlige græsgange eller midlertidige græsarealer, hvor dyrene kan få lov at græsse i mere end halvdelen af året.

De racer, der anvendes til produktion af »Bœuf de Bazas«, dvs. Bazadaise og Blonde d'Aquitaine, opdrættes traditionelt i dette område og er lokale racer.

Omdømme:

Betegnelsen »Bœuf de Bazas« stammer fra det 13. århundrede og blev brugt om de bedste lokale kødracer, som blev produceret i området omkring byen Bazas.

Det gode omdømme, som »Bœuf de Bazas« har, har holdt sig siden det 13. århundrede i kraft af det traditionelle optog af Bazas-kreaturer torsdag i ugen før fastelavn, den såkaldte »fête des Bœufs gras«. Denne fest er blevet holdt i hævd selv på tidspunkter, hvor den var truet (under »Ancien Régime«). Arbejdsokserne blev sidenhen opfedet og solgt hovedsagelig på markedet i Bazas.

»Bœuf de Bazas« har stadig et godt omdømme:

på lokalt plan:

— ved fastelavnstide lokker fête des Bœufs gras i Bazas hvert år mange mennesker til byen, og for de slagterforretninger, der forhandler »Bœuf de Bazas«, stiger omsætningen med 30 % i denne periode. Festen er baseret på produktets specificitet og ry og gør det på den anden side muligt at bevare Bazas-oksekødets ry for eftertiden

— andre kommuner i BGB-området arrangerer også fester af denne type.

på nationalt plan:

Produktets ry strækker sig langt ud over de lokale rammer. Som nogle nylige eksempler kan nævnes:

— Figaros artikel af 16. februar 2003 under overskriften »le bœuf gras fait son carnaval«

— tv-udsendelsen »les escapades de Petitrenaud« på France 5, hvor der blev bragt en opskrift på »croustillant de queue de bœuf de Bazas au foie gras de canard poêlé des Landes«.

4.7. Kontrolinstans:

Navn: Qualisud Adresse: Agropole, BP 102 F-47000 Agen Tlf. (33) 558 06 15 21 Fax (33) 558 75 13 36 E-mail: qualisud@wanadoo.fr

Dette kontrolorgan er godkendt og akkrediteret i henhold til EN 45011.

4.8. Mærkning: Salgsbetegnelse »Bœuf de Bazas«.

Mærkningen skal bl.a. omfatte et felt med oplysninger til forbrugerne om produktets kendetegn:

dyretype (hundyr eller handyr)

dyrets identifikationsnummer

slagtekropsnummer, evt. slagterinummer

fødselsdato

race

opdrætterens navn og adresse

slagtedato

slagtet vægt

klassificering

modtagers navn.

Dette bevis følger slagtekroppen, den halve slagtekrop eller fjerdingen, indtil kødet sælges til forbrugeren.

(1) EUT L 93 af 31.3.2006, s. 12.